Отчет за дейността

на Народно читалище „Минчо Иванов-1912” с.Макариополско за 2021 година

Основната цел на Читалището е да задоволява потребностите на населението, свързани с развитието и обогатяването на културния живот, запазване и разпространение на народните обичаи и традиции. В читалището е съсредоточена цялата културна и обществена дейност на населението. Поддържа се общодостъпна библиотека. В читалищните зали се провеждат всички обществени изяви - събрания, срещи, концерти, презентации и др.

**Библиотечна дейност:**

Библиотечната дейност е основната дейност на читалището. В библиотеката работят един щатен секретар и 0,5 бр. библиотекар. Разполагаме с 4 компютъра, 1бр. копирна машина по Глобални библиотеки, в услуга на населението, като размножаването на документи е абсолютно безплатно. Книгите в библиотеката са подредени в заемна за възрастни и детски отдел. Библиотечният фонд е нареден систематично-азбучно според библиотечните изисквания. За удобството на учениците е обособена „Библиотека за ученика”. Когато нямаме на хартиен носител, книгата децата я намират в интернет. За възрастните читатели ползваме заемна от РБ „Петър Стъпов” гр.Търговище. Абонамента на пресата през периода е 2 вестника и 2 списания. През годината читателите са 115. Посещенията са 2864. Съответно книгите са - 10598, в това число 77 нови книги спечелени по Програма „Българските библиотеки – съвременни центрове за четене и информираност” 2021г. на МК. 26 нови книги от абонамент на списание „Журнал”. Дарените книги са общо 983 тома, обработени и включени във фонда на библиотеката и предоставени за ползване на читателите. Изготвихме информационни витрини в читалището и Фейсбук като отбелязахме годишнини на бележити личности. Също така отбелязвахме празниците, именните дни, световни и международни дни. Проведохме различни обучения в интернет центъра, както и изготвяхме презентации.

**Културно-масова дейност:**

Мероприятията през отчетния период са както следва:

Започваме с народните обичаи от Бабинден с изложба на плетени детски и бебешки дрешки, изплетени от сръчните ръце на жените от селото. Отбелязахме „Петльовден” с изложба на курбан чорба от петел и питка в Читалището. Информация за традицията и легендата около празника.

Трифон Зарезан - зарязване на лозите в лозовите масиви на селото, дегустацията на вино и избор на „Най-добър винар” и изложба на вина. Участие на фолклорната група с тематични песни за празника.

Следва 1 март - където закачихме голямата мартеница на терасата на читалището, за благодат на селото. Баба Марта закичи жители на селото, посети Дневен център за възрасни хора, ДГ „Първи юни”, ОБ.У „Христо Ботев” и здравна служба, като подари на всички мартенички, изработени в читалището в „Работилничка за мартенички”. Направихме и изложба на мартенички. Отбелязахме деня на самодееца с връчване на поздравителни адреси на нашите самодейци.

Отбелязахме 3 март с поднасяне на венци и цветя на войнишкия паметник. Включихме се в инициативата „Пробуждане с хоро”.

8 март – Международния ден на жената, отбелязахме с презентация в Читалището на тема „Поклон пред жената”, подарихме картички на жените от селото, изработени в „Осмомартенска работилничка”.

На 13 март вечерта преди Сирни заговезни спазихме обичая „Олелия”, запалихме големи огньове, които прескачахме за здраве, играхме хора край тях.

С децата от училището изработихме том 4 на „Любима детска книга” по повод международния ден на книгата.

Отбелязахме Деня на земята с нашите самодейци и децата от училището със засяване на цветя в градинката на Читалището.

Проведохме обичая „Лазаруване” – лазарките разпределени в две грипи обиколиха селото, благославяйки за здраве и берекет. Украсихме читалището и центъра с тематична великденска украса. На Велика събота, боядисахме яйца с децата от селото и направихме изложба на боядисани яйца в която участваха и децата от ДГ „Първи юни”.

На 6 май отбелязахме Гергьовден с рецитал, представяне на униформите на българската войска от хан Аспарух до наши дни. Демонстрация на средновековен дуел, представени от Патриотичен клуб „Възраждане - Търговище”.

На 25 май гостувахме в Об.У „Христо Ботев” по повод 24 май – Ден на светите братя Кирил и Методий, на българската азбука, просвета и култура и славянската книжовност, където организирахме и проведохме „Игри с думи”, връчихме грамоти на децата.

На 1 юни „Ден на детето”, ДГ „Първи юни” гостува в Читалището и изнесе празнично тържество, децата бяха наградени с подаръци за празника. А съвместно с Об.У. „Христо Ботев” проведохме „Спортни игри” със състезателен характер, където най – сръчните получиха награди и грамоти.

На 2 юни – Денят на Христо Ботев и загиналите за свободата и независимостта на България - организирахме рецитал, поднасяне на цветя на войнишкия паметник и подготвихме витрина в читалището.

На 26 юни организирахме „Пътуване с влак” по направление Търговище-Шумен-Каспичан-Търговище, по повод 2021г. – Европейската година на железопътния транспорт. С цел запознаване на децата с жп транспорта и насърчаване за използването му, като най-безопасния и устойчив начин на придвижване. Децата от селото се качиха за първи път на влак и бяха изключително въодушевени, за тях беше истинско приключение. След пътешествието те възкликнаха „Това е най-щастливия ден в живота ни”.

През лятната ваканция при спазване на всички противоепидемични мерки, имахме „Лятна читалня” за деца и възрастни на открито всеки понеделник и четвъртък. А в „Лятна занималня” всеки ден имахме различни занимания с децата „С игрите на баба на открито”, „Прожекции на детски приказки и филмчета на мултимедия”, „Рисунка на асфалт”, „Ден за песен”, Образователни и настолни игри, тенис на маса, пикник, велопоход, оборка и почистване на различни участъци. Решаване на кръстословици, рисуване, моделиране, приложно изкуство и четене.

Отбелязахме 6 септември – „Съединението на Княжество България с Източна Румелия” и 22 септември - „Независимостта на България”с поднасяне на цветя и слово.

1 ноември - Деня на народните будители отбелязахме с информационна витрина и поздравление към днешните будители.

На 24 ноември на връх 100 – годишния си юбилей, дядо Ибрям ни посрещна в дома си. Поднесохме му торта за празника, поздравителен адрес и изработено от нас родословно дърво. Община Търговище също се включи и поздрави единствения столетник на селото, заедно с нас. Поднесоха му поздравителен адрес и торта от тяхно име.

През декември ни завладя „Коледния дух” с помощта на доброволци и дарители подготвихме коледен кът в Читалището, украсихме центъра - сградата на Читалището и кметството и грейна коледната елха, която запалихме на 06.12.2021г. с хора, фойерверки, забавления, с което поставихме началото на една нова традиция в нашето село. Закупихме платове и с помощта на жени от селото подготвихме, скроихме и ушихме нови ямурлуци и торбички за коледарите. Жените – доброволки който се включиха са: На първо място Мария Стефанова, Пенка Гечева, Соня Стаменова, Тодорка Ненкова, Василка Дикова и Елина Стефанова. Кмета на селото г-н Петър Петров ни дари 15 калпака за коледарите и с наши средства закупихме още 5 броя.

На 24 декември – „Бъдни вечер” Коледарите разпределени в две групи обходиха селото и благославяха стопаните за здраве и берекет. Подготвихме и изложба „Вълшебна Коледа” с рисунки и картички изработени от децата от ДГ „Първи юни и Об. У. „Христо Ботев”.

На 26 декември посрещнахме Дядо Коледа и Снежанка в читалището. В „Работилничката на дядо Коледа” изработихме коледни картички, коледни бисквитки, сурвакница, рисувахме и играхме.

През месеца организирахме и два онлайн конкурса. Във „Втори национален онлайн конкурс - Моята Коледа” се включиха 106 участника от цяла България. А във „Втори национален онлайн конкурс - Най-автентична сурвачка” се включиха 65 участника от различни краища на страната ни.

**Любителско творчество:**

Самодейността към читалището е богата. Фолклорна група, която е вече на 19 години. Поради епидемичната обстановка в страна репетициите се провеждаха когато е възможно, а когато мерките не позволяваха, жените си заучаваха песните вкъщи.

Успяхме да се включим в Общоселския празник „Петдесетница” – сбор на с. Пробуда с участие в празничната програма с 4 песни.

Групата участва в откриването на изложба по повод „125 години тракийско движение” с 2 песни, което се проведе в РБ „Петър Стъпов” гр. Търговище. Фолклорната група участва в празничната програма на общоселски празник в с. Съединение, където изпълни 2 песни.

Групата взе участие в „Пети фолклорен конкурс за хайдушка и комитска песен” местност „Петрова нива”, общ. Малко Търново, където получи Приз и Второ място.

През октомври групата беше поканена от ръководството на „Мебел стил” да поздрави изпълнителният директор г-н Рамов по случай неговият 60-ти годишен юбилей. Направихме му вълнуваща изненада от която той остана удивен. Гостувахме и във фабриката по случай 6 години от откриването й в с. Макариополско, групата беше част от празничната програма.

Фолклорната група се включи в онлайн участия в различни конкурси, с достойно представяне, получихме грамоти за отлично представяне.

Читалището все участие в различни онлайн конкурси като спечели различни награди, медали и грамоти.

Мая Пламенова Василева взе участие в „Парад на песента” и спечели първо място, тя представи повече от достойно нашето читалище.

Първо място взе читалището и от Четвърти национален фестивал „От Игнажден до Коледа” в раздел „Обреден хляб”.

Взехме 3 място в „Осми футболен турнир”на ОЧС с новосформирания футболен клуб към читалището „Спортист Макариополско”.

Трето място получихме и от конкурс за питки от НЧ „Виолета Рангелова” получихме награда точилка. Отличени бяхме в конкурсите „Вълшебството на книгите”, „Среди зима на мегдана”, „Бяло градче – памет и забрава”, XIX – ти Национален събор за автентичен фолклор „От извора”, „Незабравимите игри от раклата на баба”, „Баба Марта бързала, мартенички вързала”, „Най-красива мартеница”, 8-ми Музикален виртуален фестивал „Празник на кратуната в Гостилица”, отличена беше фолклорната група в раздел: Песенно творчество”, „Коледа у дома”, „Да украсим за Коледа община Търговище” и тук бяхме отличени на девето място, за което получихме награда ваучер за пазаруване на стойност 100лв. с който ще закупим още коледна украса и други.

Към читалището имаме 2 временни групи – Лазарска група от 12 момичета и Коледарска група от 16 момчета.

През годината бяха създадени 7 клуба към читалището: „Доброволчески отряд”, „Приложно изкуство”, „Пей с мен”, „Млад художник”, „Млад възрожденец”, „Ръкоделие”, „Спортист Макариополско”.

През годината създадохме групи за народни танци за възрастни и деца с по 10 участника.

Нашите самодейци участват с огромно желание и мотивация в дейността на читалището.

**Доброволческа дейност:**

През изминалата година се включихме в кампанията „Капачки за бъдеще”, с доброволци от селото успяхме да предадем 28 туби с капачки през двете кампании.

Започнахме постоянна дарителска инициатива с благотворителна цел – събиране и раздаване на дрехи и обувки на нуждаещи се хора от селото.

Включихме се и като доброволци в организацията на концерта по повод 75 години от рождението на Стоян Радев, проведен в драматичен театър Търговище.

Също така започнахме инициатива за издирване и събиране на стари вещи, свързани с бита и поминъка на селото, с цел обогатяване на битовия кът в читалището и съхраняване на историята. Планираме откриване на обогатения битов кът на отбелязването на 110 годишнината от основаването на читалището през 2022г.

Доброволческия отряд се включи в почистване и подреждане на материалната база и двора на читалището, църквата, и засяването на цветя в градинките на центъра. Както и в провеждането на културно – масови мероприятия. Доброволците се отзовават винаги при нужда от наша страна.

Нашите доброволци са: Цонка Ботева, Галя Манева, Пенка Гечева, Величка Иванова, Соня Стаменова, Радостина Славчева, Гергана Дончева, Роза Пенчева, Елина Стефанова, Мария Стефанова, Тодорка Ненкова, Бисерка Илиева, Мария Василева, Марийка Атанасова, Фериде Хасанова, Селиме Исаева, Денка Костова, Недка Иванова, Пенчо Георгиев, Петър Петров, Йордан Колев, Ивелин Димитров, Георги Панайотов, Сейхан Юмеров, Венцислав Гутев, Димитър Димитров, Смиляна Симеонова, Христо Митев, Валентин Николов, Захари Станев, Маргарита Пенчева, Василка Дикова, Димо Маринов, Тихомир Тодоров, Иванка Йорданова, Джевдет Идаетов, Рейза Шабанов, децата от ОБ. У „Христо Ботев”

Нашите дарители са: Смиляна Симеонова, Радка Захариева, Соня Стаменова, д-р Атанас Атанасов, РБ „Петър Стъпов”, Виждан Азизова, Светла Янкова, Пепа Маринова, Радостина Славчева, Цанка Димитрова, Донка Панайотова, Еленка Атанасова, Бисерка Илиева, Недка Иванова, Милчо Милчев, Янко Янков, Антоанета Стоянова, Детски отдел на РБ „П.Р. Славейков” гр. Велико Търново, Радка Атанасова, Христинка Ганчева, Орфета Хараланова, Десислава Иванова, Надежда Парушева, Маргита Иванова, Генка Жечева, Галя Георгиева, Юлка Витанова, Веселин Тодоров, Мария Василева, Елина Ангелова, Марийка Атанасова, Величка Иванова, Пенка Гечева, Румен Стаменов, Венета Витанова, Цонка Ботева, Стефка Донева, Петър Петров, Ивелин Димитров, Василка Дикова.

**Ремонтни дейности:**

Подменено е осветлението с енергоспестяващо в малката зала, библиотеката и санитарното помещение.

Читалището работи съвместно с НСО гр. Търговище, Общински читалищен съвет – гр. Търговище, Европа директно гр. Шумен, Глобални библиотеки - България, ДГ „Първи юни”, ОБ. У „Христо Ботев” с. Макариополско и Пенсионерски клуб „Мак” с. Макариополско, частни фирми и населението на селото.

Това е дейността на нашето читалище. Надяваме се занапред да работим пак заедно с Вас, нашите членове и институциите в селото, при възможност за работа предвид обстановката в страната ни.

В заключение можем да кажем, че Народно читалище „Минчо Иванов-1912” работи успешно. Усилията ни основно ще бъдат насочени към дейности свързани с честване на 110 годишнина на читалището, която сме планирали за 21.05.2022г.

Днес благодарим на всички самодейци, читалищни деятели, дарители и доброволци. Да си пожелаем да работим още по-добре и да постигнем още по-големи успехи за просперитета на нашето прекрасно село.

Изготвил:…………… Председател:…………

Секретар/Цанка Димитрова/ /Цонка Ботева/